એ 12 વર્ષની ઉંમર સુધી વિરારમાં રહ્યો હતો. ત્યારબાદ મુંબઈમાં રિઝવી સ્કૂલમાં ભણવા જતો થયો હતો. એ જ્યારે ત્રણ વર્ષનો હતો ત્યારે જ મને એનામાં વિલક્ષણ પ્રતિભા દેખાઈ હતી. મેં એના પિતાને કહ્યું પણ હતું. 2002માં પૃથ્વી અમારી એકેડેમીમાં આવ્યો હતો અને ત્યારથી નિયમિત રીતે આવતો થયો હતો. મને ખાતરી છે કે એ ટૂંક સમયમાં જ ભારતની સિનિયર ટીમ વતી રમશે. એના નસીબ સારા છે કે એને રાહુલ દ્રવિડ જેવા કોચ મળ્યા. મુંબઈના સ્થાનિક વિધાનસભ્ય સંજય પોટનીસે પૃથ્વી માટે મુંબઈમાં રહેવા માટે એક ફ્લેટની વ્યવસ્થા કરી આપી હતી. ત્યારબાદ પૃથ્વી સાત વર્ષનો થયો ત્યારે એની બેટિંગ પ્રતિભામાં ખૂબ જ નિખાર આવ્યો હતો. એ મોટો ખેલાડી બનવાને આરે આવી ગયો હતો. નવેક વર્ષનો થયો હશે ત્યારે એ ચંદ્રકાંત પંડિતની ક્રિકેટ એકેડેમીએ યોજેલી એક સ્પર્ધામાં રમ્યો હતો અને એમસીએની અન્ડર-14 ટીમમાં એ પસંદ કરાયો હતો, પણ એની ઉંમર નાની હોવાથી એને આગળ વધતો અટકાવી દેવાયો હતો. રિઝવી સ્કૂલમાં જોડાયા બાદ પૃથ્વીને વધારે તક મળી અને એની પસંદગી અંતે મુંબઈની અન્ડર-14 ટીમમાં કરાઈ. ત્યારે પણ એની ઉંમર 10 વર્ષની હતી.